ཀུན་གཟིགས་བརྩེ་ཆེན་ཕ་མཐའ་མེད་པའི་གཏེར། །ངུར་སྨྲིག་ཟོལ་ལ་བརྟེན་པའི་སྒྱུ་འཕྲུལ་གྱིས། །སྐྱེ་དགུའི་དབུགས་འབྱིན་འཇིག་རྟེན་གསུམ་གྱི་དབང་། །ཐམས་ཅད་མཁྱེན་པའི་ཞབས་ལ་གསོལ་བ་འདེབས། །བདེ་ལྡན་ཞིང་གི་འདྲེན་མཆོག་གངས་ཅན་གྱི། །མགོན་དུ་སླར་བྱོན་ཡེ་ཤེས་རྩིབས་སྟོང་གིས། །ཐུབ་བསྟན་ནོར་འཛིན་ཀུན་ལ་དབང་བསྒྱུར་བ། །པཎ་ཆེན་ཆོས་ཀྱི་རྒྱལ་པོར་གསོལ་བ་འདེབས། །མཚུངས་མེད་རྒྱལ་བའི་ཉིན་བྱེད་ཟུང་གི་ཞབས། །སྤྱི་བོས་བསྟེན་པས་ཐུགས་ཀྱི་པདྨོ་ནི། །ལེགས་བཤད་སྦྲང་རྩིའི་དཔལ་གྱིས་ཡོངས་གཏམས་པ། །འཇིགས་མེད་དབང་པོའི་ཞབས་ལ་གསོལ་བ་འདེབས། །དེ་ལྟར་རྗེ་བཙུན་བླ་མ་ཡབ་སྲས་ལ། །རྩེ་གཅིག་གསོལ་བ་བཏབ་བའི་དགེ་ཚོགས་ཀྱིས། །ཚེ་རབས་ཀུན་ཏུ་དལ་འབྱོར་རྟེན་རྙེད་ཅིང་། །ཐོས་བསམ་སྒོམ་པ་མ་ལུས་མཐར་ཕྱིན་ཤོག །ཅེས་པ་འདི་ནི་དགེ་བའི་ལམ་ལ་བློ་ཡོངས་སུ་གཞོལ་བ་དགེ་སློང་བློ་བཟང་དཀོན་མཆོག་གིས་བསྐུལ་བའི་ངོར། ༸ཤཱཀྱའི་དགེ་སློང་ཞྭ་སེར་ཅོད་པན་འཛིན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།